Haf 9
?Olsem Wanem Blong Mekem Famle i Glad?
1. ?Man mo woman we i stap tugeta, tufala i mas mekem wanem blong famle i glad?
Gud nius i kamaot long Jehova, God ya we i stap harem gud oltaem. Hem i wantem we ol famle oli glad. (1 Timoti 1:11) Jehova i stamba blong fasin ya blong mared. Man mo woman we tufala i wantem se famle blong tufala i glad, tufala i mas gat pepa blong mared. Olsem nao, ol pikinini oli harem gud from we papa mama i stap gud, mo tufala i lukaot gud long olgeta.
?Wanem tingting blong God long mared? Hem i wantem se man mo woman we i mared, tufala i stap tugeta olwe. Ol Kristin oli mas folem loa blong kantri, taswe oli mas go saen blong rejistarem mared blong olgeta. (Luk 2:1, 4, 5) Jehova i wantem se man mo woman we i mared, tufala i lukaot long mared blong tufala blong i stap gud. (Hibrus 13:4) Hem i no laekem nating fasin ya blong divos. (Malakae 2:16) ?Be olsem wanem sipos wan Kristin i mekem i krangke wetem narafala man no woman? Baebol i talem se man no woman blong hem i gat raet blong divosem hem mo i save mared long narafala.
2. ?Tufala i mas mekem wanem fasin long tufala?
Jehova i mekem man mo woman, blong tufala i givgivhan long tufala. (Jenesis 2:18) Man i hed blong famle, mo hem i mas givim evri samting we famle blong hem i nidim. Hem i mas tijim famle blong hem tu long ol save blong God. From we hem i lavem woman blong hem, hem i mas rere blong lego samting we hem i wantem, blong mekem i gud long woman blong hem. Tufala i mas lavlavem tufala mo tufala i mas ona long tufala. Olgeta man mo woman oli sinman, taswe man mo woman we i mared tufala i mas lanem blong fofogivim tufala. Hemia nao wan bigfala samting we i save mekem famle i glad.
3. Sipos tufala i no stap gud, ?i stret we tufala i seraot?
Sipos i gat trabol long mared, tufala i mas traehad blong mekem ol samting blong soemaot se tufala i lavlavem tufala. (1 Korin 13:4, 5) Baebol i no talem se man mo woman we i mared i save seraot from ol smosmol trabol nomo.
4. Pikinini, ?God i wantem se laef blong yu i olsem wanem?
Jehova i wantem se yu yu glad. Hem i givim ol gudfala advaes long ol yangfala. Sipos yu folem ol advaes ya, bambae yu yu glad. Hem i wantem se yu lanem plante samting long papa mama blong yu. Tufala i laef longtaem moa long yu mo tufala i gat waes. (Kolosi 3:20) Jehova i wantem tu se yu kasem glad from ol samting we yu mekem blong hem mo blong Pikinini blong hem.
5. Papa mama, ?yutufala i mas mekem wanem blong pikinini i glad?
Yutufala i mas wok had blong givim kakae, mo ples blong slip, mo klos, long pikinini blong yutufala. (1 Timoti 5:8) Be i no hemia nomo we i mekem pikinini i glad. Yutufala i mas tijim hem blong i lavem God mo i folem ol tok blong hem. (Efesas 6:4) Sipos yutufala i lavem God, pikinini bambae i luk samting ya, nao bambae i gat bigfala paoa long hem. Taem yutufala i yusum Baebol blong tijim pikinini, yutufala i save givhan long hem blong i folem stret rod.
Taem yutufala i talem gudfala toktok mo leftemap tingting blong pikinini, yutufala i mekem i gud long hem. Yutufala i mas tijim hem mo stretem hem tu. Hemia bambae i givhan long pikinini blong i blokem ol nogud fasin we oli save spolem glad blong hem. (Ol Proveb 22:15) Be neva yutufala i mas stretem pikinini long fasin we i nogud mo i strong tumas.
Ol Witnes blong Jehova oli wokem plante buk we oli givhan long ol papa mama blong oli tijim gud ol pikinini blong olgeta. Ol buk ya oli stanap long Baebol nomo.
cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn